Fundația "Vâlcea 1"-25 de ani de activitate în slujba promovării valorilor vâlcene!

Fundaţia Vâlcea 1 s-a înfiinţat în conformitate cu dispoziţiunile Legii nr. 21/1924 şi decretului nr. 31/1954, fiind o persoană juridică având caracter filantropic, non-guvernamental, non-profit și non-politic. Fondatorii acestei organizații non-profit, care și astăzi coordonează activitatea fundației, au fost: Emilian Valentin Frâncu și Droseta Frâncu. Data semnării actului în fața notarului Ion Tatu din Călimănești a fost 26 septembrie 1997. Certificatul de înregistrare fiscală al Fundației Vâlcea 1, cu sediul în Râmnicu Vâlcea, strada Carol nr. 1, bloc M, sc. A, ap. 5, cod fiscal 9868525, i-a fost atribuit în 10 octombrie 1997.

Activitatea fundației s-a concentrat, conform actului constitutiv, pe două direcții: – întrajutorarea materială și spirituală a bolnavilor cu afecțiuni grave și incurabile, internați în spitale sau cu tratament la domiciliu, asigurându-li-se ajutor material și acordarea de tratamente și asistență medicală gratuită în domeniul medical.

În acest sens, Fundația Vâlcea 1 a asigurat medicamente, materiale și echipamente medicale celor la nevoie, în special din mediul rural-județul Vâlcea și s-au efectuat consultații cardio și ecografice gratuite unor persoane cu venituri reduse, pe tot parcursul anilor 1997-2022. – sprijinirea materială și morală (activitate introdusă printr-un act adițional în 9 martie 1998) pentru cei care căutau exprimarea prin artă, cultură și știință a unor idei generoase de promovare a unor valori tradiționale românești, umanismul, dragostea de patrie și de aproape, inclusiv prin emisiuni la posturile locale de radio și televiziune.

În acest sens, Fundația a organizat spectacole de binefacere, cenacluri, concursuri și a organizat gale culturale de muzică și poezie, a editat cărți de beletristică și cercetare științifică cu scopul schimbării cât mai rapide a unor mentalități învechite și formarea bunului gust, concomitent cu colectarea de fonduri pentru răspândirea acestor idei și pentru ajutorarea tinerilor valoroși. Vom prezenta, acum, mai pe larg, activitatea fundației în domeniul cultural: A sprijinit în cei 25 de ani de activitate numeroase activități cultural-artistice și științifice, care să vină în ajutorul tinerilor sau persoanelor care demonstrau că posedă talent artistic și calități deosebite.

Prin posturile locale de radio și televiziune: Vâlcea 1 din Râmnicu Vâlcea, Vâlcea 2 din Horezu, Vâlcea 3 din Drăgășani și Vâlcea 4 din Bălcești, înființate de Emilian Frâncu între anii 1993 și 1997, Fundația Vâlcea 1 a realizat în audiovizualul vâlcean, în perioada 1998-2015, iar apoi în media on-line, emisiuni cu caracter cultural, științific, civic și social, care, prin sensibilizarea opiniei publice, au reușit să-i sprijine pe cei defavorizați, dar și să promoveze meritocrația. În timpul activității sale, au fost făcute donații de calculatoare, monitoare și dischete pentru realizarea unor minilaboratoare de informatică școlare în comunele Berislăvești (școala Stoenești), Zătreni (școala Lăcusteni), Ghioroiu, Laloșu – inclusiv un copiator Canon, Făurești (școala din BăbeniOltețu), Șirineasa etc.

De asemenea, prin donații de televizoare, video recordere și câte 10 casete video s-au înființat (în premieră națională la astfel de instituții) secțiile audiovizuale de la Biblioteca Județeană Vâlcea (22 septembrie 2000), de la Muzeul Județean de Istorie (31 mai 2000) și de la Direcția Județeană Vâlcea a Arhivelor Naționale (23 sept 1998), unde s-a convenit, totodată, înființarea fondurilor arhivistice audiovizuale, Emilian Frâncu – Fundația Vâlcea 1. Din anul 1998, Fundația Vâlcea 1 a fost cea care a acordat, an de an, timp de 17 ediții, premiile culturii din județul Vâlcea pentru următoarele categorii: cercetare istorică; excelență în management instituțional; arte vizuale; muzică; valorificarea tradițiilor populare; arte plastice; poezie, activitate civică, literatură și critică literară; cercetare științifică; performanță în media. S-au acordat, în fiecare an, premii speciale la unele categorii, dar și pentru debut sau pentru opera omnia.

Aceste premii anuale, în bani și materiale, au validat aprecierea societății civile din Râmnicu Vâlcea și județ, în anii respectivi, privind performanțele din acele domenii ale celor premiați. Un succes notabil al fundației l-a reprezentat editarea, după anul 2000, a revistei Vâlcea Magazin de la A la Z (policromie), cu binecuvântarea episcopului Râmnicului și Argeșului, de atunci, regretatul vlădică, Gherasim Cristea. Coordonator editorial al revistei a fost dr. Droseta Frâncu, iar director Dumitru Șteflea. În perioada 1998-2022, Fundația Vâlcea 1 a organizat și sprijinit material editarea unor cărți de cercetare științifică prin cele 3 edituri ale sale: Anton Pann, Alfa, Alfar…

Menționăm câteva: A patra putere, Istoria comunității catolice din județul Vâlcea, Vlădești, comunitate vie și activă, Istoria județului Vâlcea (două volume). În aceeași perioadă a sprijinit și debutul literar al unor tineri români care locuiau în străinătate. Printre ultimele persoane tinere sprijinite de Fundație, din diaspora (locuiește de 11 ani în Italia), o menționăm pe Rodica Isadora Lungan, născută în Drăgășani. Sprijinul material s-a materializat în 2021, la debut, cu lansarea cărții ei de lirică afectivă Suave șoapte ale sufletului și, în 2022, cu tipărirea și lansarea cărții Drama fetiței cu ochii de căprioară – volum cu proze scurte. Ultima carte apărută cu sprijinul material al fundației, în decembrie 2022, este Muereasca – Trepte spre cer (416 pagini și 287 ilustrații color), autor Emilian Frâncu, cu prefață de prof. dr. Gheorghe Deaconu (vezi foto).

Este o modalitate nouă de abordare a cercetării monografice. Lucrarea începe cu o primă parte Mărturii în oglindă, tratat în manieră jurnalistică, în care prin 29 de interviuri scurte, se prezintă zona comunei Muereasca și Mănăstirea Frăsinei, cu ochii locuitorilor (medici, dascăli, administrație publică, întreprinzători, preoți, călugări, poștași, agricultori, lucrători forestieri etc.). În partea a doua, Lada de zestre a comunei Muereasca, este materializată cercetarea făcută de autor, pe parcursul mai multor ani, fiind un text apropiat de rigorile cerute în alcătuirea unei monografii clasice. Cartea a fost lansată cu sprijinul Fundației Vâlcea 1, la Râmnicu Vâlcea, în primele zile ale lunii februarie. În prezent, Fundația Vâlcea 1 este implicată întrun mare proiect editorial care este preconizat a se desfășura pe durata a 2 ani (2023-2024), intitulat Râmnicu Vâlcea – Mică Enciclopedie. Se dorește să se tipărească 4 volume (secțiuni), fiecare cu circa 300 pagini:

Râmnicul – vatră de cultură și istorie; Oameni de valoare ai Râmnicului contemporan; Instituții, asociații și firme care fac cinste comunității; Imagini despre Râmnicul de ieri și de astăzi. Până acum, la acest proiect s-a asociat și Forumul Cultural al Râmnicului, ceea ce creează premize suplimentare pentru reușita proiectului. În anul 2002, din inițiativa și cu sprijinul Fundației Vâlcea 1, au fost tipărite sub semnătura oamenilor de cultură, Ion Măldărescu și Emilian Valentin Frâncu, 4 volume, în întregime color, ale primei etape ale acestui ambițios proiect.

Prefața lucrării a fost semnată de academicianul Răzvan Theodorescu iar cele 4 coperți au fost ilustrate cu miniaturi-acuarelă ale pictorului francez, originar din Râmnic, Rodica Iliescu (vezi foto). Au fost prezentați 167 de oameni valoroși ai Râmnicului de atunci, 163 instituții și firme, peste 400 ilustrații cu vederi vechi din colecțiile personale ale autorilor și au fost selectate 48 de texte cu impresii despre oraș, scrise de personalități ale culturii noastre, începând cu Cella Delavrancea, Nicolae Iorga și, mai nou, de scriitorii vâlceni, Dinu Săraru și Constantin Mateescu.

În acest fel, Râmnicu Vâlcea a fost, la acea vreme, singurul oraș din țară care a beneficiat de o cercetare științifică, vastă, de nivel enciclopedic, materializată într-un produs care a ajuns în bibliotecile mari din toată țară, dar și în casele a sute de vâlceni. Îmbucurător este și faptul că, din anul 2023, Fundația Vâlcea 1 și-a propus reluarea galelor culturale, încununate cu premii, ceea ce reprezintă din nou un prilej de a se promova meritocrația locală.

Emilian Frâncu

Contents